钦定古今图书集成/理学汇编/经籍典/第150卷 > 十一 辨序 > 十三 论毛诗有古序所以胜于三家
## 钦定古今图书集成/理学汇编/经籍典/第150卷 > 十一 辨序 > 十三 论毛诗有古序所以胜于三家

《孔子世家》，古诗三千馀篇，及至孔子，去其重，取可施
于礼义者三百五篇，然而今《诗》之著序者顾三百一
十一篇，何也？龚遂谓昌邑王曰：“大王诵《诗》三百五篇。”
王式曰：“臣以三百五篇谏谶纬之书，如《乐纬》《诗纬》《尚
书璿玑钤》。其作于汉世者，皆以三百五篇为夫子删
采定数。”故长孙无忌辈推本其说，知汉世毛学不行，
诸家不见《诗序》，不知六诗亡失也。然则先汉诸儒不
独不得古传正说而宗之，虽《古序》亦未之见也。夫既
无《古序》以总测篇意，则往往杂采他事，比类以求归
宿，如战国之人相与赋诗。然断章取义，无通概成说。
故班固总齐、鲁、韩三家而折衷之曰：“申公之训，燕、韩
之传，或取《春秋》杂说，咸非其本义也。”然则《古序》也者，
其《诗》之喉襟也欤？毛氏之传，固未能悉胜三家，要之
有《古序》以该括章指，故训诂所及，会一诗以归一贯，
且不至于漫然无统。河间献王多识古书，于三家之
外，特好其学，至自即其国立博士以教，与《左氏传》偕
行，亦为其源流本古故耳。然终以不得立于天子学
官，故竟西都之世，不能大显。积世既久，如《左氏春秋》
《周礼》六官，儒之好古者，悉知本其所自，特加尊尚，而
《毛传》始得自振。东都大儒如谢曼卿、卫宏、郑众、贾逵、
郑元，皆笃乡传习，至为推广其教，而万世亦皆师承。
昔之三家乃遂不能与抗，则《古序》之于《毛公》，其助不
小矣。班固之传毛也，曰“毛公之学，自谓出于子夏”，则
亦以《古序》之来不在秦后，故以子夏名之云耳。毛亦
未必能得的传，而真知其何人也。若夫郑元直指《古
序》以为子夏，则实因仍《毛语》，无可疑也。子夏之在圣
门，固尝因言《诗》而得褒《予》矣，曰“起予者商也”，则汉世
共信《古序》之所由出者必以此。然子贡亦尝因切磋
琢磨而有会于夫子之意。其曰“赐也始可与言《诗》已
矣。”是亦夫子语也。而独以《序》归之子夏，其亦何所本
哉？